Ego, Garinus, abbas Beate-Marie de Josaphat, et ego, Bartholomeus, decanus, et ego, Bartholomeus, subdecanus Carnotensis, omnibus presentes litteras inspecturis in Domino salutem. Noverint universi quod venerabiles viri abbas et conventus Sancti-Petri-Vivi Senon. petebant in jure, coram nobis judicibus a domino papa delegatis, a venerabilibus viris abbate et conventu Vallislucentis Cisterciensis ordinis, foragium tocius vini quod vendebant in domo sua sita in burgo Sancti-Petri-Vivi, occasione cujusdam consuetudinis quam talem esse dicebant quod quicunque, sive clericus, sive laïcus, quibusdam tamen certis exceptis, in dicto burgo vinum vendat, pro unoquoque dolio duos sextarios vini nomine foragii solvere tenebatur. Secundo, petebant ut iidem fratres Vallislucentis quasdam possessiones et vineas, quas in censiva eorum tenebant, extra manum suam ponerent ne in eorum prejudicium in manu-mortua remanerent. Tertio, orta fuit questio inter eos, non tamen in judicio coram nobis, de minagio et de aliis consuetudinibus aliarum rerum venalium, si ab ipsis fratribus in dicta domo venderentur. Ad primum petitum respondebant dicti fratres Vallislucentis, quod si talis consuetudo esset in dicto burgo quod tunc non credebant multiplici ratione, dicebant se ad eam observandam cum privilegiate sint persone nullatenus obligari. Ad secundum dicebant quod quia eis videntibus et scientibus, et censum dictarum possessionum et alias consuetudines scienter recipientibus, dictas possessiones diu tenuerant, eas poterant licite jure perpetuo retinere. Ad tertium respondebant monachos Cisterciencis ordinis tali privilegio et libertate gaudere quod de bonis suis venalibus nulli prorsus consuetudinem reddere tenebantur. Tandem, mediantibus bonis viris, super omnibus predictis, composuerunt amicabiliter in hunc modum, sicut in litteris sigillatis sigillorum vener. virorum abbatum, scilicet, Sancti-Petri-Vivi et Sancti-Pauli Senon. et Vallislucentis, et etiam conventus Sancti-Petri-Vivi vidimus contineri: Fratres Vallislucentis ecclesie Beati-Petri-Vivi Senonensis, pro bono pacis, solvere Senonis tenebuntur, singulis annis, infra octabas Beati-Remigii, unum modium vini boni et laudabilis, medietatem albi et medietatem rubei, et tres solidos paris.; abbas, vero, et conventus Sancti-Petri-Vivi Senon. concesserunt predictis fratribus omnes possessiones et vineas, tunc temporis, quas tenebant, et maxime quinque quaternarios vinee quos a defuncta Juliana et ab Odone de Grom, et ab abbatissa tunc habebant, salvis censibus et decimis, et debitis juste et quiete et pacifice, jure perpetuo, possidendas. Et quia in dicta domo sua de Burgo omnia quecunque voluerint poterunt vendere, dummodo sint eorum propria, ita quod de illis neque foragium, neque minagium, vel aliquam omnino consuetudinem reddere tenebuntur. Non, tamen, licebit eisdem fratribus vinum ad predictam domum adducere, nisi vinum quod haberent in vineis suis sitis infra duas leucas a civitate Senonensi. Et ita de omnibus querelis retroactis temporibus inter se agitatis sese ad invicem quitaverunt. Nos, autem, compositionem istam, sicut superius est expressa ratam habemus et sigillorum nostrorum munimine roboramus. Actum, anno Gracie Mº CCº septimo-decimo, mense augusto.